钦定古今图书集成/明伦汇编/氏族典/第264卷 > 王宗本
## 钦定古今图书集成/明伦汇编/氏族典/第264卷 > 王宗本

按《十国春秋》，前蜀王宗本，本姓谢，名从本，事陈敬瑄，
为资简都制置应援使。高祖攻成都，从本杀雅州刺
史张承简，举城来降，高祖录其功，及敬瑄平，养以为
子，改姓名曰王宗本。久之，擢渝州刺史。无何，罢官归
成都。天复三年，宗本请出兵取荆南，高祖署宗本开
道都指挥使，将兵下峡，降夔州刺史侯矩，遂定夔、忠、
万、施四州，已而迁武泰留后。武泰军旧治黔州，宗本
以其多瘴疠，请徙涪州，高祖因许焉。